Te simți foarte obosită, nu te mai poți concentra și totul pare că merge în defavoarea ta? Cauzele oboselii sunt multiple. De la cele mai banale, precum lipsa somnului, până la cauze medicale ce trebuie tratate corespunzător. Iată ce trebuie să știi despre oboseală, dacă te numeri printre persoanele care nu mai pot scăpa de senzația de oboseală.
Nu dormi suficient
Din ce în ce mai multe persoane se confruntă cu această problemă. Din păcate, timpul limitat pe care-l avem ne face să rupem din orele de somn pentru a reuși să rezolvăm diverse lucruri, să muncim sau, de ce nu, să ne uităm la serialul preferat. În timp, orele pierdute de somn se transformă în oboseală cronică. Dacă acesta este motivul pentru care ești veșnic obosită, atunci o rutină de somn și minim 7-8 ore de somn pe noapte, vor fi suficiente pentru a te repune pe picioare.
Ai un somn agitat
Persoanele care au un somn agitat, deși dorm 7-8 ore pe noapte, nu au un somn de calitate, iar acest lucru duce, în timp, la stări profunde de oboseală. Somnul agitat poate fi provocat de stres, de alte probleme de sănătate sau, pur și simplu, de consumul târziu de cafea, cola sau alte energizante.
Ești o persoană sedentară
Sedentarismul poate duce la apariția oboselii. O persoană care nu este activă suficient se poate simți adesea obosită și aparent, nu pare să existe un motiv pentru asta. Exercițiile regulate, chiar și plimbările în ritm alert, duc la creșterea nivelului de energie. Este indicat să începi ziua cu o serie de exerciții simple (pe care le poți face și acasă) sau o plimbare în aer liber, pentru a avea un boost de energie întreaga zi.
Lipsa de vitamine și/sau minerale
Dacă starea de oboseală persistă mai multe zile, deși te odihnești suficient, este timpul să-ți faci o serie de analize. Poate fi vorba despre o carență de vitamine și/sau minerale. Lipsa fierului, a magneziului, a vitaminei D și a vitaminelor din complexul B, sunt doar câteva dintre carențele care au ca simptom oboseala cruntă. Nu le lua însă după ureche, ci doar în urma analizelor.
Suferi de alergii
Alergiile, în special cele netratate, duc adesea la stări de oboseală accentuată. Știai că aproximativ 80% din populația globului suferă de o formă de alergie? Dacă ai simptome de alergie, nu ezita să mergi cât mai repede la medic pentru un diagnostic sigur și pentru un tratament potrivit nevoilor tale.
Ai prea multe lumini aprinse
Luminile din casă pot induce creierului o stare de alertă care se manifestă prin lipsa somnului. Același efect îl au și ecranele (fie că este vorba de televizor, calculator, telefon sau tabletă). Asigură-te că în dormitor ai draperii pe care să le tragi dacă din exterior pătrunde lumină în timpul nopții, și nu folosi aparatele cu ecrane cu o oră înainte de a merge la somn. În caz contrar, stările de oboseală nu se vor risipi, ci vor continua să evolueze.
Nu te expui la soare
Poate părea ciudat, însă lipsa luminii solare poate provoca stări de oboseală. Dacă stai întreaga zi în birou sau în casă, cu draperiile trase pentru a nu lăsa lumina să pătrundă, este foarte posibil să te confrunți cu stări de oboseală. Lumina naturală duce la creșterea activității creierului, acesta devenind mai activ, dar și la energizarea întregului organism.
Depresia și anxietatea pot crea stări de oboseală profundă. În cazul persoanelor care suferă de depresie, organismul reacționează printr-o stare de oboseală profundă și lipsă totală de energie. În schimb, persoanele care suferă de anxietate sunt mereu în alertă, tensionate, vigilente și au un nivel al stresului foarte crescut. Toate aceste manifestări ale organismului duc, inevitabil, la scăderea drastică a nivelului de energie.